ວັນທີ 19 ມີນານີ້, ທ່ານສຽນ ລັອດ, ສະມາຊິກຄະນະກຳມະການປະສານງານການຢຸດຍິງທົ່ວປະເທດມຽນມາ ກ່າວວ່າ: ລັດຖະບານມຽນມາໄດ້ເຫັນດີຈັດການປຶກສາຫາລືຫົວຂໍ້ສະເພາະກ່ຽວກັບໂກກາງພາຍຫຼັງການເຈລະຈາສັນຕິພາບທົ່ວປະເທດຮອບທີ 7 ສິ້ນສຸດລົງ.
ທ່ານສຽນ ລັອດກ່າວວ່າ: ຄະນະກຳມະການປະສານງານການຢຸດຍິງທົ່ວປະເທດມຽນມາເຫັນວ່າ, ບັນຫາການເມືອງຄວນແກ້ໄຂດ້ວຍວິທີທາງການເມືອງ, ພວກຂ້າພະເຈົ້າໄດ້ຮຽກຮ້ອງໃຫ້ບັນລຸການຢຸດຍິງຢູ່ເຂດໂກກາງ. ປະຈຸບັນ, ສອງຝ່າຍໃນ ການເຈລະຈາສັນຕິພາບພວມສຸມໃສ່ການປຶກສາຫາລືກ່ຽວກັບຮ່າງສັນຍາຢຸດຍິງທົ່ວປະເທດມຽນມາ. ດ້ວຍເຫດນີ້, ຈະຈັດການປຶກສາຫາລືຕ່າງຫາກກ່ຽວກັບໂກກາງ.
ການເຈລະຈາສັນຕິພາບຮອບທີ 7 ລະຫວ່າງຄະນະກຳມະການວຽກງານບັນລຸສັນຕິພາບສະຫະພາບມຽນມາທີ່ຕາງໜ້າລັດຖະບານມຽນມາແລະຄະນະກຳມະການປະສານງານການຢຸດຍິງທົ່ວປະເທດມຽນມາທີ່ຕາງໜ້າກອງປະກອບອາວຸດທ້ອງຖິ່ນຊົນເຜົ່າສ່ວນໜ້ອຍໄດ້ຈັດຂຶ້ນຢູ່ນະຄອນຢາງກຸງຂອງມຽນມາໃນວັນທີ 17 ມີນານີ້, ຄາດວ່າການເຈລະຈາຮອບນີ້ຈະດຳເນີນໄປເປັນເວລາ 6 ວັນ.